Kis lépésekre futja, de mennek előre

Népszerű hely, de sok helyen még hiányzik az alapvető közmű is

PÁKOZD A Velencei-tó környékének egyik ellentmondásos helyzetben lévő települése Pákozd, ahol az utóbbi időben lendületet kaptak a fejlesztések.

– A település jelentős részén az útburkolat állapota nagyon rossz állapotban van, sajnos ez nem csupán az úgynevezett üdülő területeken, hanem a belterületi részeken is tapasztalható – jellemezte a helyzetet Kardos Ádám polgármester. – Az úthálózat felújítására nagy hangsúlyt fektetünk, azonban a magas kivitelezési költségek mellett csak kis lépésekben tudunk haladni. Fontosnak tartom, hogy a település minden részén érezhető legyen a fejlődés, így igyekszünk úgy összeállítani a fejlesztéseket, hogy az mindenki számára elfogadható legyen. Fontosnak érzem, hogy a pályázati lehetőségeket maximálisan kihasználjuk, hiszen csak önerőből nagyon nehezen tudna fejlődni Pákozd.

A pályázati forrásoknak köszönhetően 2019 októbere óta a község már közel 700 millió forintnyi támogatást nyert el.

– Ezért köszönettel tartozunk Magyarország kormányának, Tessely Zoltán országgyűlési képviselőnek, a Pannónia Szíve és Velencei-tó területfejlesztéséért felelős miniszterelnöki biztosnak és Dr. Molnár Krisztiánnak, a Fejér Megyei Közgyűlés, valamint a Velencei-tó és Térsége, Váli-völgy Vértes Térségi Fejlesztési Tanács elnökének – mondta a polgármester.

Az előző évhez hasonlóan idén is sok kiírásra nyújtanak és nyújtottak be pályázatot, melyek az útépítés mellett többek között orvosi eszközök, valamint a közterületek karbantartását szolgáló eszközök beszerzéséhez nyújthatnak forrást.

– Az útépítéssel kapcsolatban az idei évben már benyújtottunk egy pályázatot, amit a Belügyminisztérium és a Pénzügyminisztérium írt ki a települések infrastrukturális feltételeinek javítása céljából – folytatta Kardos Ádám. – Ennek eredményeként a Honvéd utca egy újabb, a Kölcsey és a Berkenye utca közötti szakaszát tudnánk aszfaltburkolattal ellátni. A pályázat mellé az önkormányzat 10 millió forint önerőt biztosít, és így a beruházás már megvalósítható. A Magyar Falu Program keretében pedig az idén is pályázatot nyújtunk be további utak felújításának érdekében. Ennek összeállítása során többnyire olyan útszakaszokat jelöltünk meg, amelyek a szennyvízberuházás után kimaradtak a munkálatokból: ilyen a Domb, a Kossuth utca két szakasza, valamint a Kert utca.

Nagyon régi probléma Pákozdon az úgynevezett üdülő övezet mostoha helyzete, hiszen ott egyre többen állandó lakosok: ám nélkülözve nem csak a szennyvíz, de még az ivóvíz hálózatát is. A kutak fúrása drága, és eredménye kétséges. Az elmúlt évtizedekben több megoldással igyekezett az önkormányzat rendezni ezt a helyzetet, sikertelenül.

– Fontosnak érzem, hogy az üdülő övezetekben elkezdődjék az utak szilárd burkolattal történő ellátása, még akkor is, ha a közművesítés ezeken a területeken még nem történt meg – mondta a településvezető. – Megítélésem szerint lényeges, hogy azok a lakók, akik ezeken a helyeken élnek, és fizetik az adót, érezzék, ők is fontosak a számunkra, hiszen közösségünk tagjai. Nem beszélve arról, milyen fontos, hogy ezekre a területekre a mentők és a tűzoltók gyorsan és biztonságosan el tudjanak jutni. Ezért szeretnénk az idei évben, saját forrásból megvalósítani elsőként a Szegfű utca teljes hosszában az aszfaltburkolat kiépítését.

Tihanyi Tamás

Fotó: Tihanyi Tamás

Képaláírás: Idén a Szegfű utca is szilárd burkolatot kaphat